Uredba Sveta (EGS) št. 1225/89

z dne 3. maja 1989

o spremembi Uredbe št. 136/66/EGS o vzpostavitvi skupne ureditve trga za olja in masti

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker člen 5 Uredbe Sveta št. 136/66/EGS [4], kakor je bila nazadnje spremenjena z Uredbo (EGS) št. 2210/88 [5], določa male proizvajalce oljčnega olja, za katerega velja posebna ureditev iz tega člena; ker je treba zaradi dobrega upravljanja to opredelitev spremeniti;

ker je po členu 26 Uredbe št. 136/66/EGS intervencijska odkupna cena za oljnice 94 % intervencijske cene, ki jo je določila Komisija za tržno leto; ker je pri intervencijskem odkupu proizvodov uveljavljen mesečni dodatek in dodatek za seme oljne repice, vrste "dvojna ničla"; ker se, če je maksimalna zajamčena količina presežena, odkupna cena popravi za enak znesek kakor znaša pomoč; ker morajo biti določbe zaradi jasnosti bolj podrobne;

ker naj se seme oljne repice in sončnično seme le izjemoma prodajata intervencijskim agencijam; ker zdravo tržno poslovanje zahteva spodbude za prodajo tega semena predelovalnim obratom; ker je treba zato omejiti prodajo proizvajalcev intervencijskim agencijam;

ker člen 25 Uredbe št. 136/66/EGS določa datum, od katerega veljajo mesečni dodatki; ker je zaradi večje prilagodljivosti bolje, da ta datum določi uredba, ki ureja mesečne dodatke v vsakem tržnem letu;

ker je zaradi uravnoteženja trgovine predvideno, da se vnaprej določijo nadomestila za oljčno olje; ker so izkušnje pokazale, da v nekaterih okoliščinah, zlasti če zainteresirane strani čezmerno izrabljajo ta sredstva, obstaja nevarnost težav na trgu;

ker je za ureditev položaja potrebno takojšnje ukrepanje; ker mora Komisija zato imeti možnost, da sprejme te ukrepe po posvetu z Upravljalnim odborom ali v nujnih primerih tudi brez njega,

SPREJEL NASLEDNJO UREDBO:

Člen 1

Uredba št. 136/66/EGS se spremeni:

1. V

- drugem in šestem pododstavku člena 5(1),

- in prvi alinei člena 5(2)

se "300" nadomesti s "400".

2. Členu 20 se doda naslednji odstavek:

"4. Če pregled razmer na trgu odkrije težave, ki izvirajo iz določb o vnaprejšnji določitvi nadomestila ali če obstaja nevarnost za nastanek teh težav, se lahko po postopku iz člena 38 odloči za začasen preklic uporabe teh določb za najkrajše, nujno potrebno časovno obdobje.

V izjemno nujnih primerih lahko Komisija po pregledu razmer na trgu na podlagi vseh razpoložljivih podatkov odloči o začasnem preklicu vnaprejšnje določitve za največ tri delovne dni.

Med trajanjem začasnega preklica ni mogoče vlagati zahtevkov za dovoljenja, skupaj z zahtevki za vnaprejšnjo določitev."

3. Člen 24a(1) se nadomesti z naslednjim:

"1. Ciljne, intervencijske in intervencijske odkupne cene za seme oljne repice vrste "dvojna ničla" se povečajo za dodatek."

4. Prvi pododstavek člena 25 se nadomesti z naslednjim:

"Da se omogoči razporeditev prodaje, se ciljne, intervencijske in intervencijske odkupne cene povišajo za enak znesek vsak mesec v obdobju najmanj zadnjih pet mesecev, začenši s petim mesecem tržnega leta za seme oljne repice in s četrtim mesecem tržnega leta za sončnično seme."

5. Prvi pododstavek člena 26(1) se nadomesti z naslednjim:

"Intervencijske agencije od 1. novembra do 31. maja odkupujejo seme, ponujeno v intervencijski odkup, s poreklom v Skupnosti pod pogoji iz odstavka 2 in 3. Za sončnično seme, ponujeno v odkup v Španiji in na Portugalskem, velja rok od 1. avgusta do 30. aprila. Odkupna cena je 94 % intervencijske cene.

Odkupna cena se po potrebi mesečno poviša za dodatek iz člena 24a in popravi po členu 27a(4)."

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se za seme oljne repice od 1. julija 1989, za sončnično seme od 1. avgusta 1989 in za oljčno olje od 1. novembra 1989.

Ta uredba je v celoti zavezujoča in se neposredno uporablja v vseh državah članicah.

V Bruslju, 3. maja 1989

Za Komisijo

Predsednik

P. Solbes

[1] UL C 82, 3.4.1989, str. 15.

[2] UL C 120, 16.5.1989.

[3] Mnenje z dne 31. marca 1989 (še ni objavljeno v Uradnem listu).

[4] UL 172, 30.9.1966, str. 3025/66.

[5] UL L 197, 26.7.1988, str. 1.

--------------------------------------------------